હવે પાછા ખીચડી પર આવીએ! ખીચડીનો ઈતિહાસ જોઈએ તો, ઈ.સ. પૂર્વે ૩૦૦ની આસ-પાસ ભારત પર ચડાઈ કરવા આવેલ સેલ્યુકસે નોંધ્યું છે કે ભારતમાં દાળ અને ચોખાને સાથે પકવીને બનાવવામાં આવતી એક વાનગી ખૂબ જ લોકપ્રિય છે. આ ઉપરાંત પ્રખ્યાત વૈશ્વિક પ્રવાસી ઈબ્ન-એ-બતુતા એ પણ તેમના ગ્રંથમાં ભારત અંગેની વાતોમાં ‘કીશરી’ નામની ચોખા ને માગને સાથે પકવીને બનાવવામાં આવતી વાનગીનો ઉલ્લેખ કર્યો છે. આમ, ખીચડી ભલે અલગ-અલગ નામે પણ એક વાનગી તરીકે લગભગ ૨૩૦૦ વર્ષથી આપણા દેશમાં ઉપલબ્ધ છે. હા, અલગ અલગ રાજ્યોમાં એને અલગ નામથી કદાચ ઓળખવામાં આવતી હોય, જેમકે બંગાળમાં ‘કીશુરી’, કર્ણાટકમાં ‘બીસીબેલે બાથ’ કે ઓરિસ્સામાં ‘ખેચડી’ તરીકે ઓળખવામાં આવે છે.